ALL วิ่ง 5% โบรกฯเชียร์ “ซื้อ” เป้า 4.60 บ. มองผลงานปี 63 โต ทยอยรับรู้แบ็กล็อก 5.3 พันล.
ALL วิ่ง 5% โบรกฯเชียร์ "ซื้อ" เป้า 4.60 บ. มองผลงานปี 63 โต ทยอยรับรู้แบ็กล็อก 5.3 พันล.
3 พ.ย. 2563

ผู้สื่อข่าวรายงานว่า ราคาหุ้น บริษัท ออลล์ อินสไปร์ ดีเวลลอปเม้นท์ จำกัด (มหาชน) หรือ ALL ณ เวลา 11.28 น. อยู่ที่ระดับ 3.20 บาท บวก 0.14 บาท หรือ 4.58% สูงสุดที่ระดับ 3.22 บาท ต่ำสุดที่ระดับ 3.12 บาท ด้วยมูลค่าการซื้อขาย 50.67 ล้านบาท

ด้านบริษัทหลักทรัพย์ โกลเบล็ก จำกัด ระบุในบทวิเคราะห์ แนะนำ “ซื้อ” ด้วยราคาเหมาะสมที่ 4.60 บาท โดยประเมินราคาเหมาะสม ALL ด้วยวิธี Prospective PER ที่ระดับ 4.77 เท่า ซึ่งเป็นระดับค่าเฉลี่ยตั้งแต่ช่วงบริษัทจดทะเบียนเข้าตลาด ยังต่ำกว่าค่าเฉลี่ยของกลุ่มพัฒนาอสังหาริมทรัพย์ที่ระดับรายได้ใกล้เคียงกัน ซึ่งมี PER เฉลี่ยอยู่ที่ระดับ 5.0 เท่า ทั้งนี้ ประเมินกำไรต่อหุ้นของ ALL ปี 64 ราว 0.96 บาทต่อหุ้น คำนวณเป็นราคาเหมาะสมราว 4.60 บาท ซึ่งมีอัพไซต์จากราคาปัจจุบันเกือบ 50%
พร้อมกันนี้ คาดผลประกอบการปี 63 โตราว 5% จากปีก่อน โดยฝ่ายวิจัยประเมินรายได้ปี 2563 ราว 3,690 ล้านบาท เพิ่มขึ้น 26% จากปีก่อน โดยรายได้ช่วงครึ่งแรกของปีนี้คิดเป็น 35% ของประมาณการทั้งปี 63 ซึ่งรายได้จะเร่งเติบโตในช่วงครึ่งปีหลังจากการทยอยโอนโครงการต่อเนื่อง ซึ่งคิดเป็น Backlog พร้อมโอนในช่วงครึ่งปีหลัง มูลค่ารวมราว 5,333 ล้านบาท ซึ่งคาดว่าจะขายและโอนในช่วงครึ่งปีหลังราว 40% จากยอดดังกล่าวโดยฝ่ายวิจัยประเมินกำไรทั้งปี 63 ราว 528 ล้านบาท เพิ่มขึ้น 5.4% จากปีก่อน
ขณะที่แนวโน้มปี 64 ยังคงเติบโตจากการทยอยการโอนโครงการต่อเนื่องจาก Backlog คงเหลือในปี 63 ประกอบกับในปี 64 มีโครงการสร้างเสร็จพร้อมโอนจำนวน 2 โครงการ มูลค่ารวมกว่า 3 พันล้านบาท ซึ่งมียอด Presale แล้วเฉลี่ยราว 75% ซึ่งจะช่วยเติม Backlog ในปี 64 เพิ่มอีกราว 2.3 พันล้านบาท
นอกจากนี้ ในปี 64 บริษัทยังเตรียมเปิดให้บริการห้าง The New Forum Plaza ในช่วงต้นปี ซึ่งจะช่วยเพิ่มรายได้อีกราว 100 ล้านบาท โดยฝ่ายวิจัยประเมินรายได้และกำไรทั้งปี 64 ราว 3,879 ล้านบาท โต 5%จากปีก่อน และ 540 ล้านบาท เพิ่มขึ้น 2% จากปีก่อน ตามลำดับ